Fit-22 ta' Mejju 2015 il-Kumitat tar-Rappreżentanti Permanenti tal-Kunsill (Coreper) appoġġa t-termini ta' ftehim bejn il-Presidenza Latvjana u r-rappreżentanti tal-Parlament Ewropew dwar ir- riforma tad-Direttiva dwar il-Pakketti tal-Ivvjaġġar . Il-Kunsill Kompetittività ser jiġi mistieden jikkonferma l-qbil politiku fil-laqgħa tiegħu fit-28 ta' Mejju. Id-direttiva l-ġdida ser taġġorna r-regoli attwali tal-UE fuq il-btajjel kollox inkluż billi timmira li tadatta għall-iżviluppi fis-suq tal-ivvjaġġar sabiex tissodisfa l-bżonnijiet tal-konsumaturi u tan-negozji fl-era diġitali. Huwa diffiċli li r-regoli attwali għal vjaġġi kollox inkluż jiġu applikati fl-era diġitali fejn il-konsumaturi qegħdin dejjem aktar jirriżervaw pakketti personalizzati fuq l-internet, jew mingħand negozjant wieħed jew diversi negozjanti marbutin kummerċjalment. Dan ħafna drabi jwassal biex ix-xerrejja jkunu inċerti dwar il-livell ta' ħarsien tagħhom u biex il-kummerċjanti ma jkunux jafu l-obbligi tagħhom b'mod ċar. Għal dik ir-raġuni, id-direttiva l-ġdida ser testendi l-ħarsien għall-pakketti tradizzjonali għal kombinazzjonijiet ta' servizzi tal-ivvjaġġar separati, b'mod partikolari jekk jinbiegħu fuq l-internet. Barra minn hekk, ir-regoli l-ġodda ser iżidu t-trasparenza u jsaħħu l-ħarsien tal-konsumatur f'dak li għandu x'jaqsam ma': fejn żewġ servizzi tal-ivvjaġġar jew aktar jinxtraw mingħand l-istess kummerċjant fuq sit tal-internet jew mingħand aġent tal-ivvjaġġar magħruf taħt kuntratt wieħed; bejgħ "click-through" fejn żewġ servizzi jew aktar jinxtraw mingħand għadd ta' kummerċjanti fuq l-internet taħt kuntratti separati iżda fejn l-isem, l-indirizz elettroniku u d-dettalji ta' ħlas tal-vjaġġatur jiġu trasferiti direttament bejn il-kummerċjanti fi żmien 24 siegħa; u arranġamenti tal-ivvjaġġar marbuta , fejn tal-anqas żewġ servizzi differenti tal-ivvjaġġar jinbiegħu minn kummerċjant li jiffaċilita l-arranġamenti tal-ivvjaġġar għall-iskop tal-istess vjaġġ jew btala. Id-direttiva futura ser ikun fiha karatteristiċi ewlenin oħrajn bħal: Rekwiżiti mtejba ta' informazzjoni prekuntrattwali. Qabel il-konklużjoni tal-kuntratt tal-vjaġġ kollox inkluż il-vjaġġatur għandu jkollu d-dritt jikseb informazzjoni ċara u konċiża dwar id-drittijiet u l-obbligi ewlenin inkluża informazzjoni standard dwar il-vjaġġ kollox inkluż previst jew l-offerta korrispondenti. Prezzijiet aktar ġusti u aktar prevedibbli għal vjaġġi kollox inkluż, b'kontrolli aktar stretti fuq bidliet fil-prezz (drittijiet ta' terminazzjoni f'każ ta' żieda fil-prezz ta' aktar minn 8% u rekwiżit li t-tnaqqis fil-prezz jingħadda lill-konsumatur f'ċirkostanzi ekwivalenti). Drittijiet imtejba ta' terminazzjoni. Il-vjaġġaturi ser igawdu aktar flessibilità billi jkunu jistgħu jtemmu l-kuntratt qabel ma jibda l-vjaġġ. F'dak il-każ il-vjaġġatur jista' jkollu jħallas lill-organizzatur tariffa ta' terminazzjoni xierqa u ġustifikabbli. Il-vjaġġaturi ser ikunu jistgħu jtemmu l-kuntratt mingħajr ħlas, qabel it-tluq fil-każ ta' diżastri naturali, inkwiet ċivili jew sitwazzjonijiet serji simili fid-destinazzjoni li jaffettwaw il-btajjel b'mod sinifikanti. Aktar ħarsien f'każijiet fejn ir-ritorn tal-vjaġġatur ikun impossibbli minħabba ċirkostanzi inevitabbli u straordinarji. Il-vjaġġaturi ser ikollhom id-dritt għal kumpens sa tlett iljieli akkomodazzjoni jekk dawn ma jkunux jistgħu jerġgħu lura d-dar. Regoli aktar effettivi dwar il-ħarsien mill-insolvenza għall-vjaġġaturi f'każ tal-insolvenza tal-kummerċjant. Ser jinħoloq netwerk ta' punti ta' kuntatt ċentrali fl-istati membri biex jiffaċilita l-kooperazzjoni transkonfinali. Responsabbiltà aktar stretta tal-kummerċjanti f'każ ta' eżekuzzjoni inadegwata tal-pakkett. Id-direttiva tistipula wkoll regoli għal każijiet ta' nuqqas ta' konformità tal-pakkett, arranġamenti alternattivi, terminazzjoni tal-kuntratt, ripatrijazzjoni jew kumpens għad-danni. Il-kundizzjonijiet il-ġodda ser jiffavorixxu wkoll kundizzjonijiet indaqs għan-negozji billi jarmonizzaw ir-regoli, u b'hekk ineħħu x-xkiel għall-kummerċ transkonfinali. Dan ser jagħti aktar opportunitajiet lill-kumpaniji, partikolarment lill-SMEs, biex jespandu l-attivitajiet tagħhom lil hinn mill-fruntieri ta' pajjiż wieħed. Dan ser joħloq għażla usa' fir-reżervazzjoni ta' prodotti ta' btala u għalhekk jista' jwassal għal prezzijiet orħos għall-konsumaturi.